Tiszadorogma Község Önkormányzata Képviselő-testületének 8/2024. (X.30.) önkormányzati rendelete
A SZOCIÁLIS CÉLÚ TÜZELŐANYAGRA VALÓ JOGOSULTSÁGRÓL
Tiszadorogma Község Önkormányzatának Képviselő-testülete az Alaptörvény 32. Cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. tv. 13. § (1) bekezdés 8a. pontjában meghatározott feladatkörében eljárva a következőket rendeli el:
1. A rendelet hatálya
1. §
(1) A rendelet hatálya kiterjed Tiszadorogma Község Önkormányzat közigazgatási területén lakóhellyel rendelkező és a településen élő, vagy - a településen bejelentett lakóhely hiányában – ha kérelmező életvitelszerűen bejelentett tartózkodási helyén lakik, akkor érvényes tartózkodási hellyel rendelkező állampolgárokra. 
(2) A rendelet alkalmazásában a szociális igazgatásról és a szociális ellátásokról szóló 1993. évi III. törvényben meghatározott fogalmakat kell érteni.
2. A támogatás feltételei, menete
2. §
(1) Tiszadorogma Község Önkormányzat Képviselő- testülete szociális célú tüzelőanyag támogatást biztosít a helyi önkormányzatok szociális célú tüzelőanyag vásárlásához kapcsolódó támogatás terhére és erejéig a rászorulók részére.
(2) Az önkormányzat vissza nem térítendő természetbeni támogatást, barnakőszenet biztosít annak a személynek, akinek háztartásában az egy főre jutó havi jövedelem a szociális vetítési alap összegének 700 %-át, egyedül élő esetén 800%-át nem haladja meg.
(3) A (2) bekezdésben meghatározott igénylők közül előnyben kell részesíteni azt, aki:
a)	aktív korúak ellátására, időskorúak járadékára, települési támogatásra (különösen a lakhatáshoz kapcsolódó kiadásokkal kapcsolatos támogatásban részesülők) jogosult
b)	a gyermekek védelméről és a gyámügyi igazgatásról szóló 1997. évi XXXI. törvényben meghatározottak szerint halmozottan hátrányos helyzetű gyermeket nevelő család
(4) Háztartásonként maximum 10 q szén állapítható meg.
(5) A támogatás iránti kérelem erre a célra rendszeresített formanyomtatványon (1. melléklet), a Tiszatarjáni Közös Önkormányzati Hivatal Tiszadorogmai Kirendeltségéhez nyújtható be, 2024. november 04. napjától 2024. november 15. napjáig. A határidő elmulasztása jogvesztő.
(6) A kérelmező a kérelméhez mellékeli a Rendelet 2. § (3) bekezdés a) ponthoz az azt bizonyító határozat, vagy hatósági bizonyítvány másolatát, valamint a lakcímen lakóhellyel vagy tartózkodási hellyel rendelkező személyek kérelem benyújtását megelőző havi nettó jövedelmének igazolásait.
(7) A képviselő-testület hatáskörének gyakorlását a benyújtott kérelmek elbírálásával kapcsolatban a polgármesterre ruházza.
(8) Az átvevő a barnakőszén átvétel tényéről átvételi elismervényt köteles aláírni.
(9) Az önkormányzat vállalja, hogy a támogatásban részesülőtől ellenszolgáltatást nem kér.
3. §
(1) Nem jogosult szociális célú tüzelőanyag támogatásra függetlenül a 2. §-ban meghatározott feltétel teljesülésétől az a személy vagy család azon ingatlan vonatkozásában, amely barnakőszénnel egyáltalán nem fűthető.
(2) Szociális tüzelőanyag támogatás ugyanazon lakásra csak egy jogosultnak állapítható meg, egy jogcímen, függetlenül az abban élő személyek számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.
4. §
A tüzelőanyagban részesülő személy a tüzelőanyagot nem értékesítheti, nem adhatja át másnak, azt csak saját célra használhatja fel.
3. Záró rendelkezések
5. §
Ez a rendelet a kihirdetését követő napon lép hatályba, és 2025. március 31-én hatályát veszti.





Burainé Hajdu Éva                                                                         Tóth Zoltán
             jegyző                                                                                   polgármester

Általános indokolás
A helyi önkormányzatokért felelős miniszter az államháztartásért  felelős miniszter egyetértésével Magyarország 2024. évi központi költségvetéséről szóló 2023. évi LV törvény 3. számú mellékletének 2.2.1 pontjában szabályozott, a települési önkormányzatok szociális célú tüzelőanyag vásárlásához kapcsolódó támogatásához közzétett pályázati felhívása, és az elnyert pályázat támogatói okiratában foglaltak szerint, a támogatás jogszerű felhasználásához előírja, hogy a a szociális rászorultság és a 2023. évi igénylés részletes feltételeit  rendeletben kell szabályoznia. A képviselő-testület a rendeletalkotási kötelezettségének tesz eleget.
Részletes indokolás
Az 1. §-hoz 
A rendelet személyi hatályára vonatkozó rendelkezéseket tartalmaz.
A 2–4. §-hoz 
A jogosultság részletes feltételeit tartalmazza, a pályázati felhívásban rögzített elsőbbségi szabályok alkalmazásával. Az igénylés részletes feltételeit , eljárásrendjét tartalmazza.
Az 5. §-hoz 
Hatályba léptető és hatályon kívül helyező rendelkezéseket tartalmaz.

